Uno Aavola

Uno Aavola (24. november 1930 Narva – 30. november 2017 Otepää) oli eesti kahevõistleja ja suusatreener.

Haridus ja sportlastee
Uno Aavola lõpetas 1945. aastal Kiviõli keskkooli, 1950. aastal Tartu Elektromehaanika Tehnikumi ja 1954. aastal TRÜ kehakultuuriteaduskonna.

Spordiga hakkas tegelema keskkoolis. Tartus juhendas treeninguid Herbert Abel. Uno Aavola oli 1952–1955. aastal NSV Liidu kahevõistluse koondvõistkonna kandidaat ja 1953. aastal Balti meister kahevõistluses. Eesti meistrivõistlustel võitis Uno Aavola kahevõistluses 2 kulda (1953–1954) ja 3 hõbedat (1951, 1955–1956), suusahüpetes 2 hõbedat (1953, 1956) ja 1 pronksi (1955) ning murdmaasuusatamises 1955. aastal 2 hõbedat (18 km ja 4 × 10 km).

1955. aastal tuli Uno Aavola ka sõudmises (roolijaga neljapaadil) Eesti meistriks.

Uno Aavola oli spordiühingu Kalev liige.

Töö
Uno Aavola töötas 1954.–1955. aastal TRÜ õppejõuna. Aastatel 1955–1973 oli ta Rakveres pedagoogilises ja internaatkoolis kehalise kasvatuse õpetaja ning 1973–1999 TSIK ESG Otepää filiaali vanemtreener.

Uno Aavola kuulus Suusaliidu treenerite nõukokku. Eesti NSV teenelise treeneri nimetus anti 1978. aastal, Kalevi auliikme nimetus 2005. aastal.Uno Aavola. ESBL (vaadatud 27.12.2017) Ta oli kauaaegne Eesti noortekoondise vastutav treener ning oli aastaid, kus koondis koosneski peamiselt Vaike ja Uno Aavola õpilastest.Kaarel Zilmer.
 Meenutades Uno Aavolat. 05.12.2017, suusaliit.ee (vaadatud 27.12.2017)

Õpilasi
Jaak Mae
Alar Arukuusk
Innar Prual
Üllar Kivi
Mati Orm
Paul Vaard

Isiklikku
Uno Aavola abikaasa Vaike Aavola oli samuti tunnustatud suusatreener. Koos moodustasid nad hästi toimiva tiimi, kus Uno nõudlikkus ja Vaike psühholoogiroll andsid häid tulemusi. Uno tuntuim hobi oli kalapüük ja kalaroogade valmistamine, samuti olid kuulsad tema kunagised suusamäärdekeedused.In memoriam. Vaike ja Uno Aavola. Otepää Teataja, 21. 12.2017Tõrvast suusamääre aitas Aavolad edu lainele. Postimees, 16.11.206 (vaadatud 27.12.2017)

Viited

Kategooria:Eesti kahevõistlejad
Kategooria:Eesti suusahüppajad
Kategooria:Tartu Ülikooli kehakultuuriteaduskonna vilistlased
Kategooria:Eesti NSV teenelised treenerid
Kategooria:Kalevi auliikmed
Kategooria:Sündinud 1930
Kategooria:Surnud 2017